ສຫລ ສັນຍາ ຈະຊ່ວຍເຫຼືອ ຊູດານໃຕ້ ເກືອບ 300 ລ້ານ ໂດລາ 
ສະຫະລັດ ອະນຸມັດເງິນຊ່ວຍເຫລືອ ແກ່ຊູດານໃຕ້ເກືອບ 300 ລ້ານໂດລາ ກ່ອນໜ້າ ກອງປະຊຸມນາໆຊາດ ທີ່ປະເທດນໍເວ.
ປະທານາທິບໍດີສະຫະລັດ ທ່ານ Barrack Obama ກ່າວ ວ່າ ສະຫະລັດໄດ້ ໃຫ້ຄຳໝັ້ນສັນຍາ ທີ່ຈະໃຫ້ຊ່ວຍເຫລືອ ເກືອບ 300 ລ້ານໂດລາທາງດ້ານມະນຸດສະທຳແກ່ຊູດານ ໃຕ້ຊຶ່ງໄດ້ເກີດການສູ້ລົບກັນລະຫວ່າງຊົນຊາດຊົນເຜົ່າມາ ຫລາຍເດືອນແລ້ວນັ້ນ ທ່ານ Obama ໄດ້ອະນຸມັດເງິນກ້ອນນີ້ກ່ອນກອງປະຊຸມ ໃຫ້ການບໍລິຈາກຂອງ ປະເທດຕ່າງໆທີ່ປະເທດນໍເວ ໃນ ວັນອັງຄານມື້ນີ້ ເພື່ອຊອກຫາເງິນທຶນ ມາຊ່ວຍເຫລືອ ຊູ ດານໃຕ້ ທີ່ກຳລັງດີ້ນລົນຢູ່ໃນເວລານີ້ ທຳນຽບຂາວກ່າວວ່າ ການຊ່ວຍເຫລືອດັ່ງກ່າວນີ້ ແມ່ນຮວມທັງ 50 ລ້ານໂດລາ ສຳ ລັບສະໜັບສະນຸນຄວາມພະຍາຍາມຂອງສະຫະປະຊາຊາດ ເພື່ອໃຫ້ ການຊ່ວຍ ເຫລືອແກ່ອົບພະຍົບ 300,000 ຄົນ ທີ່ໄດ້ຂ້າມເຂົ້າໄປໃນເອທິໂອເປຍ ເຄນຢາ ຊູດານ ແລະ ອູການດາ ລາຍງານກ່າວວ່າ ຫລາຍກວ່າອີກນຶ່ງລ້ານຄົນ ບໍ່ມີທີ່ຢູ່ອາໄສໃນ ຊູດານໃຕ້ ເພາະມີ ການສູ້ລົບກັນ ຄວາມຮຸນແຮງ ຢູ່ໃນຊູດານໃຕ້ ໄດ້ລະເບີດຂື້ນໃນເດືອນທັນວາທີ່ຜ່ານມາ ໃນຂະນະ ທີ່ມີການໂຕ້ຖຽງກັນ ລະຫວ່າງປະທານາທິບໍດີ Salva Kiir ແລະທ່ານ Riek Machar ອະດີດຜູ້ຮອງຂອງທ່ານ ທີ່ໄດ້ຖືກໄລ່ອອກໃນເດືອນກໍລະກົດ ບຸກຄົນສອງໄດ້ລົງນາມ ໃນຕົກລົງຢຸດຍິງ ເມື່ອຕົ້ນເດືອນນີ້ ຢູ່ເອທິໂອເປຍ